د فرانسې څارنوال د بریدونو نوي جزییات اعلان کړل
د فرانسې څارنوال وايي برید کوونکي درې ډلې وې چې ۱۲۹ تنه يې ووژل او ۳۵۲ نور يې ژوبل کړل. داعش د بریدونو مسولیت اخیستی.
د اسلامي دولت ډلې، داعش، ادعا کړې ده چې په فرانسې کې د شنبې د شپې بریدونه دوی کړي. د فرانسې چارواکي وايي د شنبې د شپې په بریدونو کې ټولټال ۱۲۹ تنه وژل شوي، ۳۵۲ تنه زخمیان دي چې د ۹۹ حالت ښه نه دی. د فرانسې څارنوال فرانکویس مولینس خبریالان ته وویل چې اوس دوي په دې پسې ګرڅي چې معلومه کړي، برید کوونکي څنګه فرانسې ته ننوتل. ښاغلي مولینس وویل چې برید کوونکي درې ډلې وې، چې په اړه يې پلټنې روانې دې. د فرانسې څارنوال وویل چې بریدګرو د وي ډبلیو په تور ګاډي کې راغلي وو. اووه بریدګر هم وژل شوي دي. برید کوونکو اتوماتیکې وسلې او په ځانمرګو بریدونو کې کارېدوونکي واسکټونه استعمال کړي دي. د داعش اورپکې ډلې نن په یوې اعلاميې ویلي چې دا بریدونه يې د هغو هوايي بمباریو په ځواب کې کړي دي چې د دغې ډلې پر ضد کیږي. د فرانسې ولسمشر فرانسوا اولاند وویل چې دا بریدونه له فرانسې د باندې پلان شوي وو او ويې ویل چې فرانسه به پر دغه بربریت لاس برې کیږي. ښاغلي اولاند د دریو ورځو لپاره ملي ماتم اعلان کړی دی. په همدې حال کې د افغانستان ولسمشر محمد اشرف دا بریدونه دردونکی جنایت بللی دی. جمهوررئیس غني ویلي، نړیواله ترهګري په ټوله نړۍ کې نه بخښونکو جنایتونو او د خلکو بې رحمانه وژنې ته دوام ورکوي او د پاریس د خلکو بې رحمانه وژنه دا ښیي، چې ترهګر سرحد نه پېژني او د ټول بشریت دښمنان دي. د جمهوري ریاست په اعلامي کې ویل شوي " د افغانستان خلک له زیاتو کلونو راهیسې له بل هر هېواد څخهزیات د ترهګري قربانیان دي او د فرانسې د خلکو درد احساسوي او د قربانیانو کورنیو سره په دغه غم او ویر کې ځان شریک بولي. په دغه لیک کې راځي، چې د افغانستان خلک په دغه سخته ورځ د فرانسې د خلکو ترڅنګ ولاړ دي". د افغانستان اجرائیه رئیس عبدالله عبدالله نن د شنبې په ورځ په کابل کې د فرانسې سفارت لاړ او د افغان حکومت او خلکو په استازیتوب یې د پاریس د تیرې ورځې د بریدونو د قربانیانو د کورنیو سره خواخوږي څرګنده کړه. اجرائیه رئیس ویلي چې ترورستان سرحد، قوم او دین نه لري تل د ویري د اچولو په لټه کې دي.